Ligurian:
# Bruña Pedemonte (1963)

Originäia da Ponçeivia, gh’é arrestou un pittin da còcina de Cremen, e memöie da primmiscima infançia e o deuvio de un zeneise – a dixe lê – un pö «grebano». A l’é cresciua a-o Biscion, quartê che, con tutto ch’o l’à unna brutta sveuga, in realitæ o l’à un carattere paisan, into ben e into mâ. A scrive poexie fin da figgetta. A sente a scrittua comme unna neçescitæ, unna mainea pe padronezzâ ciù ben e emoscioin. A seu primma poexia a l’é stæta scrita in zeneise, ma dapeu pe di anni a l’à scrito in italian. Tutt’assemme a lengua «poæ» a l’é vegnua à pego e a l’à comensou torna à scrive inta seu «parlâ do cheu». Pe do bello a no l’à piggiou in conscideaçion l’idea de scompartî con quarchidun quello che lê a ciamma un «exerçiçio solitäio» fin à quande, in caxon de un librettin intitolou Ciæi de lunäio dond’a l’aiva cheuggeito e poexie do 2010, di cäi amixi no l’an convinta à desfiâ a seu contraietæ à arvîse a-o de feua. Coscì a l’à pubricou inte quarche numeo de unna revista cuâ da-a Biblioteca Lercari, Alba Letteraria ben ben de seu poexie e gh’an exibio l’opportunitæ d’avei unna rubrica intitolâ _Speggetti bleu_ in sciô «Secolo XIX» inta pagina «Parlo Ciæo». O seu lenguaggio poetico o l’é essençiale, pittorico, evocativo. Se porriæ azzonze ascì che fòscia l’autoa a l’à piggiou da-a seu fede buddista unna capaçitæ de fermâ e sensaçioin inte un momento sensa cangiamento, pe fâne matëia de meditaçion.

Da osservâ che e instanse femministe de fondo no se traduan chì coscì inte de pedante dissertaçioin soçiològiche, ma inte de imagine fresche, natuale, inmediæ, ma no scontæ; comme se ne vegnissan da unna çiviltæ anteindustriale e in fin di conti ottimistiche.

English translation:
# Bruna Pedemonte (1963)

Originally from Valpolcevera, she retains a bit of Cremeno’s accent, memories of her very early childhood and the use of a Genoese dialect – she says – that is a bit “uncouth”. She grew up in Biscione, a neighborhood that, in spite of its bad reputation, actually has a rural character, for better or worse. She has been writing poetry since childhood. She perceives writing as a necessity, a way to better master her emotions. Her first poem was written in Genoese, but then for years she composed in Italian. Suddenly, the “father language” resurfaced and she started writing again in her “language of the heart”. For a long time, she did not consider sharing what she calls “a solitary exercise” with anyone until, thanks to a small booklet entitled Ciæi de lunäio in which she had collected her poems from 2010, she was persuaded by dear friends to defy her reluctance and open up to the outside world. Thus, she published several of her poems in several issues of Alba Letteraria – a magazine edited by the Lercari library – and was offered the opportunity to have a column entitled _Speggetti bleu_ in the newspaper “Secolo XIX” as part of the “Parlo Ciæo” page. Her poetic language is essential, pictorial, evocative. For our part, we might add that the author has perhaps derived from her Buddhist faith an ability to fix sensations in an immutable instant, to turn them into matter for meditation.

Of note is how the underlying feminist demands here do not translate into pedantic sociological dissertations, but rather into images that are fresh, natural, immediate, but not obvious; almost coming from a pre-industrial civilization and on balance optimistic.